**Beszámoló**

**Kardoskút Község Önkormányzata Képviselő-testülete részére, a „Móra Ferenc Művelődési Ház és Községi Könyvtár működéséről” napirendi ponthoz, a 2018. október 25-i soros ülésre.**

Tisztelt Képviselő-testület!

Az idei esztendőben a működés során történt főbb eseményekről az alábbiakban adok számot a művelődési ház és a községi könyvtár tekintetében.

Programjainkat az év elején elfogadott Éves programterv alapján haladva megvalósítottuk. A rendezvényeinkhez a településen működő civil szervezetek is segítően bekapcsolódtak illetve saját rendezvényeikhez segítséget nyújtottunk.

A tavalyi évhez hasonlóan az idei Gyermeknapot a Kardoskút Községért Közalapítvány karolta fel. Az ősz folyamán az Egészségnaphoz és a jótékonysági szüreti bál szervezési munkáihoz adtunk segítséget.

A III. Pusztalakodalom, a Kardoskúti Faluszépítő és Turisztikai Egyesülettel közösen került megszervezésre és lebonyolításra. A nyári táborunkban is egy programrészt a turisztikai egyesület biztosított. A Pusztatalálkozót sikeres együttműködésben valósítottuk meg július végén, amelyhez a négy helyi civil szervezet különböző formában segítséget nyújtott.

A Magyar kultúra napján, a Márton Napi Ludasságok rendezvényünkön és az adventi időszak programjainál a Kardoskúti Főnix Kulturális Egyesület tagjai vállalnak segítő közreműködést és technikai segítséget. A nagyterem és a folyosók augusztusban történő kifestésénél tagjaik is bekapcsolódtak az önkéntes munkába.

Több mint 30 rendezvény került megszervezésre az év folyamán, az elkövetkezendő két hónap is programokban gazdag lesz.

Programjaink sorát színesítette a Mátészalkai Gondolat Kamaraszínház színi előadása áprilisban. Egy NKA-s pályázatnak köszönhetően tudtak díjmentesen fellépni településünk lakói előtt.

Az idén a már hagyományos nagyobb rendezvényeink mellett megrendezésre került a Bacsúr Imre Sakk Emlékverseny, amelyre több mint 30 vidéki és köztük külföldi profi sakkmestert településünkre látogatott. Emellett örömmel tölt el, hogy a névadó fiával egy helyi versenyt is sikerült a Héjja család támogató jóváhagyásával megtartani, a tavaly elhunyt kardoskúti Héjja András tiszteletére. Úgy gondolom, hogy helyi sakkozóra emlékezve - a család támogatását élvezve - a jövőben is megszervezhető lesz az évenkénti megrendezése az amatőr versenynek.

A művelődési házban az alábbi csoportfoglalkozások működnek rendszeresen:

*egészségmegőrző torna* (heti két alkalom), *aerobic* (heti két alkalom), *jóga* (heti egy alkalom), *nyugdíjas klub* (kéthetente), *színjátszó kör* (heti egy alkalom), *asztalitenisz kör* (alkalmanként). Emellett kézműves foglalkozások, a *kertbarát kör*, az *életmód klub* összejövetelei időszakonként kerülnek meghirdetésre. Új kezdeményezés a *Kreatív kör*, amely az EFOP pályázaton belül kerül terveink szerint a jövőben finanszírozásra. Vezetője Csöntörné Szántó Zsuzsanna nyugalmazott pedagógus. *Babamasszázs* meghirdetésére is sor került az idei évben. Kocsány Kitti kardoskúti okleveles gyógymasszőr vezetésével, amelyen 3 kismama és babáik részvételével néhány alkalom megrendezésre került augusztus-szeptember hónapokban.

A nyári szünetben augusztus végén díjmentes nyári tábor került megszervezésre általános iskolás korú gyerekeknek, amely során több érdekes programban volt részük. 15 fő jelentkezett a felhívásunkra. A lebonyolításban Perendy Nóra közösségszervező nyújtott segítséget a programok vezetőinek.

A művelődési ház az év folyamán díjmentesen termet és infrastruktúrát biztosít a helyi családgondozó munkatárs fogadóóráihoz és a területileg illetékes falugazdásznak. A szemétszállításhoz kapcsolódó ügyfélfogadás kétheti rendszerben volt ez év októberéig, ezután havi egy alkalommal tart ügyfélfogadást a szolgáltató képviselője az internetszobában. Emellett a Kardoskúti Polgárőrség rendszeres összejöveteleinek adunk helyet. Az előtéri irodahelységben az önkormányzat két EFOP-os munkatársa kapott helyet.

A művelődési ház nagytermének, klubtermének illetve a Pusztaközponti Olvasókörnek díjmentes igénybevétele biztosított a helyi lakosságnak, amely lehetőséggel élnek a családi eseményeik kapcsán. Az év folyamán nagyságrendileg tíz díjmentes alkalommal. Ezen felül rendszeresen igénybe veszik a helyi lakosok családi eseményeikhez konyhai eszközeinket illetve asztalgarnitúráinkat.

Terembérleti díj megfizetése mellett időszakonként vásárosok bérlik a művelődési házat – 2018-ban eddig több mint 10 alkalommal - illetve az év folyamán 3 alkalommal adtunk helyet terembérlet formájában látásvizsgálat megtartására, amely a lakosság érdekeit helyben szolgálja.

A művelődési házhoz tartozó edzőterem hétközben naponta, hétvégén a nyitva tartáshoz igazodva szombat délután üzemel, használata díjmentes. Látogatottsága változó képet mutat, az idén eddig 9 új személynek állítottunk ki tagsági könyvet a korábbi 40 igénylő mellett.

A tavalyi beszámolómban utaltam arra, hogy a fűtéskorszerűsítés kapcsán a leginkább megbolygatott falfelületek miatt a nagyterem, az oldalfolyosó és az előtér festése esedékessé válik. Augusztusban sikerült a festési munkálatokat Szabó László helyi vállalkozó önzetlen munkája és néhány segítő önkéntes bevonásával munkadíj megfizetése nélkül elvégezni. Az alapanyagot a fenntartó biztosította, melyért szintén köszönetemet fejezem ki.

2018. év március végéig lehetőség nyílt kulturális közfoglalkoztatottak munkavállalására a művelődési házban. Személyi változások közepette, de javarészt két fő vett részt a program időszakában.

Jelenleg az önkormányzat EFOP-os pályázatában résztvevő Perendy Nóra közösségszervező munkatárs segíti a mindennapi munkát illetve a jövőben létrejövő újabb közösségi klubok működését. Együttműködésünk jó, bízom program sikerességben, amelynek egyenlőre kezdeti lépéseit tapasztaljuk helyi szinten.

A községi könyvtár, a települési önkormányzat és a Békés Megyei Tudásház és Könyvtár megállapodása alapján a Könyvtári Szolgáltató Rendszer részeként működik. A működés során időszakonként új könyvekkel gyarapszik az állományunk, folyóiratokat és napilapokat fizet elő a megyei könyvtár a működésre kapott állami normatívából. Ezen felül az idén eddig egy könyvtári gyermekfoglalkozást és egy ovisoknak szóló műsort ebből fedeztek részünkre. Az együttműködést pozitívnak ítélem meg. A beiratkozott olvasók száma 54 fő, főként felnőttek.

Az internetszoba továbbra is díjmentesen áll rendelkezésre a lakosság számára. Az érdeklődés a korábbi évekhez viszonyítva csökkent, valószínűsíthetően a háztartásokban mára igencsak elterjedt számítógépek és okostelefonok gyarapodó száma miatt - ez országos tendencia. Az internetszoba számítógépeinek használata a mindennapokban néhány főre korlátozódik. Az internetszobában számítástechnikai képzést tudtunk megvalósítani 2017. december és 2018. február között heti rendszerességgel, amelyet Varga Pál tartott. Emellett egy GINOP-os pályázat révén sikerült alapképzéses tanfolyamra támogatást nyernünk, amelyből az önkormányzatnak terembevétele származik. Ennek a programnak a lezárása a napokban zajlik. Éppen beszámolóm beadásakor tart az orosházi TDM iroda „Az internet a mindennapokban” címmel ismeretterjesztő előadást az érdeklődő idősebb korosztálynak, amelyen díjmentesen is könyvet kapnak a résztvevők.

Két kirándulást szerveztem az idei évben. Februárban a Mohácsi busójárásra jutottunk el, majd augusztus végén a Poroszlói Ökocentrumba. Örülök, hogy más települések nevezetességeit vagy programjaira el tudunk jutni, mert van rá érdeklődés.

A helyi nyugdíjasokkal az év folyamán számos találkozón, nyugdíjas rendezvényen vettünk részt a járás különböző településein. Az idei évben megszervezett helyi Idősek napi ünnepség új formáját jónak ítélem meg. A jövőre nézve – amennyiben a képviselő-testület is hasonlóképpen gondolja – ebben a formában kellene megtartani.

A nyári szünetben nyári diákmunkán 10 tanulónak tudtunk a foglalkoztatásuk során munkát adni, emellett a középiskolásoknak kötelező 50 órás önkéntes munka elvégzésére biztosítottunk és továbbra is biztosítunk lehetőséget. A helyi középiskolások éltek-élnek is ezzel a lehetőséggel.

Április hónapban katasztrófavédelmi ellenőrzést tartottak a művelődési ház épületében, amelyet még egy alkalommal megismételtek a nyár folyamán. Az észrevételezett és jegyzőkönyvezett tételek kijavításra illetve megoldásra kerültek, amelyekről a tisztelt Képviselő-testület év közben is értesült és anyagi támogatást nyújtott a javítási munkálatokhoz.

Az idei év programokban, rendezvényekben gazdagnak mondható, a művelődési ház rendszeres csoportjainak működését tekintve a közösségi élet is kiegyensúlyozott.

Bízom benne, hogy a Képviselő-testület a közösségi színtér és az abban dolgozók munkáját a jövőben is támogatja.

A fentiek ismeretében tisztelettel várom a Képviselő-testület további kérdéseit és kérném írásos beszámolóm elfogadását.

Kardoskút, 2018. október 16.

Vargáné Neller Borbála Tünde

művelődésszervező