**Beszámoló jelentés a 2018. évi adóigazgatási feladatokról,**

**bevételi előirányzatok teljesítéséről.**

Tisztelt Képviselő-testület!

Az adóigazgatási feladatok közé tartozik a helyi adók: telekadó, magánszemélyek kommunális adója, iparűzési adó, az átengedett központi bevételek közül a gépjárműadó, és a termőföld bérbeadásából származó jövedelemadója, továbbá az adók módjára behajtandó köztartozások előírása, nyilvántartása, a beérkezett bevételek lekönyvelése, bevallások feldolgozása, behajtási tevékenység lefolytatása, adókivetésekről határozat küldése, stb.

Az alábbiakban adónemenként mutatom be a 2018. évre vonatkozó adatokat október 15-i állapot szerint.

**HELYI ADÓK:**

*Magánszemélyek kommunális adóját* a belterületi ingatlan tulajdon, illetve bérlet után kell fizetni, akkor is, ha nem lakják az ingatlant, mivel a tulajdonjog, illetve a bérleti jog az adó alapja. 2016. január 1-től 6.000 Ft/év az adó mértéke, és 50% kedvezményben részesül a nyugdíjas a tulajdon része után, a bejelentést követő évtől. Az éves előírás 1.686.000 Ft 284 db adótárgy után, kedvezményben 103 fő részesül 283.500 Ft összegben, így a tényleges előírás 1.402.500 Ft. A befizetett összeg 1.289.655 Ft. Jelenleg 412 ezer forint a hátralék, jelentős része megfizetésre kerül, ha késve is.

*Iparűzési adó:* Kardoskút Önkormányzat legnagyobb bevételi forrása. A 292 db bevallás feldolgozása után az előírt adó 81.727.000 Ft, melyből előlegként megfizetésre került 80.505.403 Ft, ebből a 2017. évre vonatkozó túlfizetések miatt vissza kellett utalni 5.013.063 Ft-ot. A túlfizetések abból adódnak, hogy adott évben annyi előleget kell megfizetni, mint az előző évre bevallott adó. Mivel az iparűzési adóbevallások határideje következő év május 31, és az addig megfizetett előleg és a bevallott adó különbözetét kell vagy megfizetni az adózónak, vagy visszaigényelni az önkormányzattól. Ez évben ez 22 adózót érintett.

A 292 adózóból 152 adózónak nem kellett megfizetni az adót, mivel az önkormányzati rendeletünk biztosítja azt a kedvezményt, mely szerint nem kell megfizetni az iparűzési adót annak az adózónak, akinek a vállalkozás szintű adóalapja nem haladja meg a 2 millió Ft-ot.

Hátralékosként 20 adózó szerepel a nyilvántartásban, összesen 14.016.000 ebből kettő adózó, akinek jelentősebb adóhátraléka van, és részletfizetéssel csökkentik a tartozásukat.

*Telekadó:* Kardoskút belterületén 40 beépítetlen telek áll magánszemélyek tulajdonában, és ezek mindegyike adóköteles, mivel a 4 éves beépítési kötelezettség miatt kapott mentesség már letelelt. Az éves adó előírás 432.370 Ft Forint, a beszámoló készítéséig 384.000 Ft befizetés történt, mely összeg szintén tartalmaz előző évi befizetett hátralékot is.

*Késedelmi pótlék:*Mértéke az adott időszakban érvényes jegybanki alapkamat kétszerese, a mulasztási napokra számítva. Ez idáig befolyt pótlék bevétel 58.313 Ft. A pótléktartozások befizetése az adó befizetésekkel, behajtásokkal egy időben történik.

**Átengedett központi adók:**

*Gépjárműadó:* 333 fő adózó 485 gépjárművel rendelkezik. Ebből 342 db személygépjármű, 46 db tehergépjármű, 2 db autóbusz, 29 motorkerékpár, pótkocsi és utánfutó 66 db. Az összes gépjármű után – a mentességek, kedvezmények levonása után - az éves előírás 6.599 ezer Ft. A beérkezett befizetések összege 5.860 ezer Ft, melynek 60 %-a 3.396 ezer Ft elutalásra került a központi költségvetés felé.

Fennálló hátralék 2. 650 ezer Forint

Súlyos mozgáskorlátozott személy szállítását szolgáló személygépjármű tulajdonosa, továbbá súlyos mozgáskorlátozott közeli hozzátartozóját szállító gépjárműtulajdonos, ha az vele közös háztartásban él, gépjárműadó mentességet kaphat egy 100 KW teljesítményt el nem érő gépjármű után 13.000 Ft-ig. A Békés Megyei Kormányhivatal Rehabilitációs Szakigazgatási Szerve szakvéleménnyel megállapítja, hogy a közlekedőképességében súlyosan akadályozott, és az egészségkárosodása a 40 %-ot eléri, vagy meghaladja, továbbá ha mozgáskorlátozottságára tekintettel fogyatékossági támogatásban részesül, szintén mentesíteni kell az adó megfizetése alól. A gépjármű tulajdonosok közül 9 főnek lehetett mentességet adni jogszerűen.

*Termőföld bérbeadásból származó jövedelemadó:* önkormányzatunknak jelentéktelen bevételt hoz, de jogszabály alapján kötelesek vagyunk ennek nyilvántartására, és a bevallások feldolgozására.

Az adóigazgatási feladat ellátásában a legnehezebb feladat a végrehajtás, amihez időigényes adatgyűjtést kell folytatni. Elektronikusan kell megkeresni az Egészségbiztosítási Pénztárt, ahol jó esetben közölnek munkahelyet, és ha az még aktuális, akkor letiltási végzést lehet kibocsátani a hátralékossal szemben. Megkeresem a pénzintézetek legtöbbjét, és ha létezik bankszámlája az adózónak, akkor azonnali beszedési megbízást lehet benyújtani a bankszámlája ellen, ha van rajta pénzforgalom, akkor megtérül a hátralék, de jogszabályban meghatározott összegig lehet csak inkasszálni a számlát. A Nyugdíjfolyósító Igazgatóságot megkeresve kapunk adatot a törzsszámokról, ennek alapján letiltási végzéssel behajtható a hátralék.

Az ASP program bevezetésével jelentősen megnőtt a kiszolgálására fordított munkaórák száma, a lekérdezés összetettsége miatt több menüpontból lehet megállapítani egy-egy adózó adóelőírását, annak tartalmát, és befizetését. Folyamatosan fejlesztik a visszajelzett hibák alapján, ami a már eddig megtanultakat időnként felülírja. Az adó és a gazdálkodás mellett az iktatást is az ASP programmal kell, kezelni, és ez befolyásolja mindkét programot.

Az Eüsztv elfogadásával a cégeknek, egyéni vállalkozóknak, őstermelőknek kötelező az elektronikus kapcsolattartás, de ez még elég kiforratlan. A Hivatali kapun keresztül kapjuk meg, és küldjük tovább az iratokat, de a célba jutás még nem mindig történik meg.

Adóigazgatás terén több törvényt hatályon kívül helyeztek, és új jogszabályokat alkottak helyettük. Mindezek megismerésére, a határozatok átdolgozására fokozott figyelmet kell fordítani.

Kérem a Tisztelt Képviselő-testület tagjait, beszámoló jelentésem elfogadására.

Tisztelettel:

Tóth Józsefné

adóügyi és gazdálkodási főmunkatárs

Kardoskút, 2018. október 19.